Talið er að mesta öryggi smokka sé 98% séu þeir rétt notaðir en líkur á þungun aukast ef þeir eru ekki notaðir samkvæmt leiðbeiningum . Smokkar , eða einhvers konar slíður til að setja á getnaðarlim og varna þungun , hafa þekkst í margar aldar eins og lesa má um í svari Sóleyjar Bendar við spurningunni Hvenær var smokkurinn fundinn upp ? Fjöldaframleiðsla á smokkum hófst þó ekki fyrr en á síðustu 5 áratugum og þá fyrst varð smokkurinn það ódýr að allir eiga hafa efni á þessari getnaðarvörn . Áður fyrr einkenndist viðhorf til smokka af feimni og vandræðagangi en það hefur að miklu leyti breyst . Þeir eru getnaðarvörn en þar að auki veita smokkar vörn gegn kynsjúkdómum . Meðal annarra kosta smokka má nefna að auðvelt er að nálgast þá í apótekum og mörgum verslunum , notkun þeirra getur dregið úr líkum á leghálskrabbameini , þeir hafa ekki áhrif á starfsemi líkamans eins og til dæmis hormónagetnaðarvarnir og aðeins þarf að nota þá á meðan á samförum stendur , ólíkt til dæmis lykkjunni . Með réttri notkun eru smokkar tiltölulega örugg getnaðarvörn og vörn gegn kynsjúkdómum . Helstu gallar smokka eru að þeir geta rifnað eða runnið af limnum , sérstaklega ef leiðbeiningum um notkun er ekki fylgt . Einnig getur gúmmíið í þeim valdið ertingu en þá er hægt að nota smokka úr öðru efni . Rétt notkun smokka felur í sér að þeir eru notaðir við hver kynmök frá byrjun til enda og rofna hvorki né renna af í lokin . Gæta þarf þess að skemma smokkinn ekki fyrir notkun með því að rífa hann eða bíta í hann þar sem sæðisfrumur geta smogið gegnum örsmá göt . Smokknum þarf að rúlla á getnaðarliminn áður en hann snertir sköp konunnar þar sem sæði getur verið í þvagrás karlmannsins áður en sáðlát verður . Þegar maðurinn hefur fengið fullnægingu í smokkinn á að taka liminn strax út . Ef samförum er haldið áfram eftir sáðlos sullast sæðið fljótlega upp úr smokknum og eins er hætt er við að hann renni af þegar limurinn er dreginn út . Til þess að hindra að smokkurinn renni af er mikilvægt að halda við hann þegar limurinn er tekinn út úr leggöngunum . Þegar búið er að fjarlægja smokkinn af limnum er best er að binda hnút á hann að ofan og þrýsta létt á hann til að ganga úr skugga um að hann sé ennþá loftþéttur . Mælt er með notkun sæðisdrepandi efnis til þess að auka öryggi smokka .